
Алыдж-урым бэнэкIэ
Фэеплъ зэхьэзэхуэ
Шэджэм дэт спорт уардэунэм щекIуэкIащ 1999-2005 гъэхэм къалъхуа ныбжьыщIэхэм алыдж-урым бэнэкIэмкIэ я республикэ зэхьэзэхуэ зэIуха. Ар фэеплъ хуащIащ алыдж-урым, лъэпкъ бэнэкIэхэмкIэ СССР-м спортымкIэ и мастер, КъБР-м физическэ щэнхабзэмрэ спортымкIэ щIыхь зиIэ и лэжьакIуэ Аджий Аслъэн.
Къэбэрдей-Балъкъэрым и гъэсэнхэм къищынэмыщIауэ, зэхьэзэхуэм хэтащ Къэрэшей-Шэрджэсым, Къалмыкъым щыщ бэнакIуэ ныбжьыщIэхэри — псори зэхэту 340-рэ. Я хьэлъагъ елъытауэ ахэр гуэшауэ щытащ гуп 14-у.
Зэхьэзэхуэр къыщызэIуахым ирихьэ-лIащ КъБР-м и Парламентым и депутатхэр, щIыналъэ унафэщIхэр, жылагъуэ зэгухьэныгъэхэм я пашэхэр, Аджий Аслъэн и унагъуэр.
— Спортым и махуэшхуэм дэтхэнэ зыри фыкъызогъэблагъэ. БэнакIуэхэм зэпэщIэтыныгъэ дахэ, удэзыхьэх къэвгъэлъэгъуэну си гуапэщ, — жиIащ Шэджэм щIыналъэм и щIыпIэ администрацэм и Iэтащхьэ Уэдыжь Хьэсанш.
КъищынэмыщIауэ, къызэхуэсахэмрэ спортсменхэмрэ псалъэ гуапэхэмкIэ зыхуагъэзащ Парламентым и депутатхэм, Олимп чемпион Къардэн Мурат, СССР-мрэ Урысеймрэ алыдж-урым бэнэкIэмкIэ зыбжанэрэ я чемпион хъуа Жаным Аслъэн, Щхьэлыкъуэ къуажэ администрацэм и Iэтащхьэ Къуныжь Хьэчим сымэ. Ахэр тепсэлъыхьащ Аджийм хэлъа хьэл-щэн дахэхэм, и IэщIагъэм хуэIэижьу зэрыщытам икIи ар дэтхэнэ и зы гъэсэнми и гум къызэринэнум.
ЗэпэщIэтыныгъэ гуащIэхэм япэ гуп увыпIэмрэ кубок зэIэпахымрэ щызыIэрагъэхьащ Шэджэм щIыналъэм и бэнакIуэ ныбжьыщIэхэм. Абыхэм къахьащ дыщэ медалу 5, дыжьыну — 4, жэзу — 5. Спортсменхэр ягъэсащ Шэджэм щIыналъэ олимп резервыр щагъэхьэзыр спорт школым и тренер-егъэджакIуэхэу Индрей Жантемыр, Хьэкъул Мурат, Чыл Аслъэн, Къарэ Хьид сымэ.
ЕтIуанэ хъуащ Iуащхьэмахуэ щIыналъэм и бэнакIуэхэр. Абыхэм къакIэлъокIуэ Къалмыкъым къикIа хьэщIэхэр.
Фэеплъ зэхьэзэхуэм щытекIуахэмрэ къыщыхэжаныкIахэмрэ иратащ кубокхэр, медалхэр, Аджий Аслъэн и унагъуэмрэ и ныбжьэгъухэмрэ ягъэхьэзыра саугъэтхэр.
КЪЭХЪУН Бэч.
Атлетикэ хьэлъэ
Мардэр ягъэзащIэ
Тырныауз дэт спорт комплексым щекIуэкIащ КъБР-м атлетикэ хьэлъэмкIэ пашэныгъэр къыщыхьынымкIэ ныбжьыщIэхэм я зэхьэзэхуэ.
Я хьэлъагъ елъытауэ гупибгъуу гуэша спортсменхэм я зэхьэзэхуэр Балъкъэр лъэпкъым я къэщIэрэщIэжыныгъэм и махуэм теухуауэ щытащ. Зэпеуэм япэ увыпIэхэр щаубыдащ Борткевич Владислав, Хапаев Магомед, тIури Тырныауз щыщщ. Гулеев Расул (ЛэшкIутIэ), Къурш Алан, Гъуэрдэгъуэжь Беслъэн, Къанымгъуэт Рустам (псори ХьэтIохъущыкъуей къикIащ), Хьэмдэхъу Арсен,Тэхъу Артур (Нарткъалэ). Хъыджэбзхэм ящыщу Нарткъалэ щыщ Александровэ Елизаветэ зыри къытекIуакъым.
Нэхъ щIалэхэу утыку япэ дыдэу ихьахэм ящыщу ехъулIэныгъэ зыIэрагъэхьащ Тезов Тамерлан, Гулиев Тамерлан, Джаппуев Таулан, Сыжажэ Рустам (Жанхъуэтекъуэ), Казаков Хъусей, Аттоев Ислъам (Къэщкъэтау), Хаджиев Махай (Тырныауз), Кудзиев Алан, Мариев Тимур (Нарткъалэ), Иуан Ислъам (Ислъэмей). Хъыджэбз цIыкIухэм ящыщу: Скрипкэ Аланэ, Ли Ольгэ (Нарткъалэ) сымэ пашэхэщ.
Щхьэхуэу ирагъэкIуэкIа зэхьэзэхуэм ипкъ иткIэ, Казиев Омар (Налшык), Казиев Альберт (Къэщкъэтау), Къурш Алан сымэ спортым и мастерым и кандидат мардэр ягъэзэщIащ.
Зэпеуэм зэфIэкIыфI къыщызыгъэлъэгъуа спортсменхэр ягъэкIуэнущ Урысейм пашэныгъэр къыщыхьыным щIэбэныну-хэм я зэхьэзэхуэм.
Уэркъ Жыраслъэн.
